Oulussa käydään läpi laajaa huumemurhaa. Syyttäjän kertomasta piirtyy kuva lokakuisen yön tapahtumista.

Syytteiden mukaan tämä kaksikko pakotti väkivallan uhalla kolmannen miehen tappamaan veljensä. Aleksanteri Pikkarainen

Oulun soramonttumurhassa on syyttäjän lukeman haastehakemuksen perusteella kyse siitä, että oululaismies pakotettiin Jäälin soramontuilla murhaamaan oma veljensä teloitustyyliin ampumalla. Syyttäjän mukaan motiivina on kadonnut, pieni huume-erä.

Tapahtumat käynnistyivät Oulun Tuirasta lokakuussa. Kaksi pääsyytettyä meni kolmannen miehen kanssa asunnolle, jossa oli veljeskaksikko ja näille läheinen nainen. Asunto oli naisen.

Kaksi aseistautunutta miestä yllätti muut paikalla olleet ja tunkeutuivat asuntoon. Naisen avatessa ovea jompikumpi näistä tarttui oveen ja sanoi, että nyt tullaan käymään.

Asunnolla tehtiin väkivaltaa. Lopulta veljeskaksikko pakotettiin miesten mukaan ja toinen pääsyytetyistä ajoi nämä autolla Jäälin soramontuille.

Toiselle veljeksistä annettiin ase sillä uhalla, että jos hän ei teloita veljeään, molemmat tapetaan, syyttäjän puheista kävi ilmi.

Mies suoritti ampumaliikkeen, mutta ase olikin tyhjä.

Tällä teolla toinen nuorista miehistä halusi varmistaa, että hän varmasti ampuu.

Toinen pääsyytetyistä latasi aseen ja antoi sen uudelleen miehelle. Mies ampui veljeään niskaan ja tämä kuoli. Miehen asianajaja totesi asian käsittelyn kuluessa, että mies on toiminut pakkotilassa, mikä poistaa syyllisyyden. Asianajaja kertoi, että kaksi muuta miestä olivat etsineet veljeksiä jo pitkään ja käyttäneet väkivaltaa, uhkailleet ja riistäneet näiltä vapauden.

Miehen puolustuksen mukaan veljekset olivat hyvästelleet toisensa, kun oli käynyt selväksi, että toinen joutuu ammutuksi. Mies vaatii kahdelle muulle rangaistusta pakottamisesta tekoon.

Kahden muun syytetyn osalta vaihtoehtoinen syyttäjän nostama syyte on yllytys murhaan. Kahden syytetyn käsitys tapahtumista eriää. Toisen murhaan pakottamisesta syytettynä olevan asianajajan mukaan ratkaisu ampua veljensä oli kyseisen miehen oma. Myös toinen, jonka syyttäjä väittää pakottaneen murhaan, kiistää.

Ruumis ojaan

Myöhemmin kaksi pääsyytettyä siirsi syyttäjän mukaan ruumiin, pakkasi sen isoon mustaan kassiin, laittoi painoksi kettingit, upotti ojaan ja heitti kiviä päälle. Ruumis löytyi vasta toukokuussa.

Vyyhtiä käsitellään kaikkiaan neljä päivää syyttäjän laatiman prosessikaavion pohjalta. Murhasyytteet tulevat käsittelyyn keskiviikkona.

Asia liittyy keskeisesti kovienkin huumeiden käyttöön ja välitykseen. Tästä syytetään myös osaa vastaajista, joita on kaikkiaan seitsemän. Syytekohtia on kaikkiaan seitsemäntoista.

Oikeudelta vei tunnin verran saada asia järjestykseen. Kaksi vastaajista ei ollut aluksi paikalla, minkä vuoksi osa asioista ei tullut vielä haastehakemuksessa julkiseksi, eikä haastehakemusta heti voitu toimittaa medialle. Kuudes mies tuli paikalle myöhässä.

Päivitetty kello 12.57.